**ՀԻՄՆԱՎՈՐՈՒՄ**

 **«Կրիպտոակտիվների մասին»,**

**««ԱՐԺԵԹՂԹԵՐԻ ՇՈՒԿԱՅԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ կատարելու մասին»,**

**««ԲԱՆԿԵՐԻ ԵՎ ԲԱՆԿԱՅԻՆ ԳՈՐԾՈՒՆԵՈՒԹՅԱՆ ՄԱՍԻՆ» ՕՐԵՆՔՈՒՄ**

**ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ՆԵՐԴՐՈՒՄԱՅԻՆ ՖՈՆԴԵՐԻ ՄԱՍԻՆ» ՕՐԵՆՔՈՒՄ**

**ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ՎՃԱՐԱՀԱՇՎԱՐԿԱՅԻՆ ՀԱՄԱԿԱՐԳԵՐԻ ԵՎ ՎՃԱՐԱՀԱՇՎԱՐԿԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ**

**ԼՐԱՑՈՒՄ ԿԱՏԱՐԵԼՈՒ ՄԱՍԻՆ»,**

**««ԱՐԺՈՒԹԱՅԻՆ ԿԱՐԳԱՎՈՐՄԱՆ ԵՎ ԱՐԺՈՒԹԱՅԻՆ ՎԵՐԱՀՍԿՈՂՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»,**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԵՆՏՐՈՆԿԱՆ ԲԱՆԿԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ՖԻՆԱՆՍԱԿԱՆ ՀԱՄԱԿԱՐԳԻ ՀԱՇՏԱՐԱՐԻ ՄԱՍԻՆ» ՕՐԵՆՔՈՒՄ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ՓՈՂԵՐԻ ԼՎԱՑՄԱՆ ԵՎ ԱՀԱԲԵԿՉՈՒԹՅԱՆ ՖԻՆԱՆՍԱՎՈՐՄԱՆ ԴԵՄ ՊԱՅՔԱՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ կատարելու մասին»,**

**««ԱՆԿԱՆԽԻԿ ԳՈՐԾԱՌՆՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ԴԱՏԱԿԱՆ ԱԿՏԵՐԻ ՀԱՐԿԱԴԻՐ ԿԱՏԱՐՄԱՆ ՄԱՍԻՆ» ՕՐԵՆՔՈՒՄ**

**ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ԼԻՑԵՆԶԱՎՈՐՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»,**

**««ԱՊՕՐԻՆԻ ԾԱԳՈՒՄ ՈՒՆԵՑՈՂ ԳՈՒՅՔԻ ԲՌՆԱԳԱՆՁՄԱՆ ՄԱՍԻՆ» ՕՐԵՆՔՈՒՄ**

**ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»,**

**««ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

**««ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ**

**ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»,**

**««ՊԵՏԱԿԱՆ ՏՈՒՐՔԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», ««ՍՆԱՆԿՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», ««ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»,**

**««ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ԳՐԱՆՑՄԱՆ, ԻՐԱՎԱԲԱՆԱԿԱՆ ԱՆՁԱՆՑ ԱՌԱՆՁՆԱՑՎԱԾ ՍՏՈՐԱԲԱԺԱՆՈՒՄՆԵՐԻ, ՀԻՄՆԱՐԿՆԵՐԻ ԵՎ ԱՆՀԱՏ ՁԵՌՆԱՐԿԱՏԵՐԵՐԻ ՊԵՏԱԿԱՆ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»,**

 **««Հայաստանի Հանրապետության քրեական օրենսգրքում» փոփոխություն ԵՎ լրացումներ կատարելու մասին»,**

**««Հայաստանի Հանրապետության ՔԱՂԱՔԱՑԻԱԿԱՆ օրենսգրքում» փոփոխություն ԵՎ լրացումՆԵՐ կատարելու մասին»,**

**««Հայաստանի Հանրապետության քրեական դատավարության օրենսգրքում» լրացումներ կատարելու մասին»,**

 **ՕՐԵՆՔՆԵՐԻ ՆԱԽԱԳԾԵՐԻ**

1. **Իրավական ակտերի ընդունման անհրաժեշտությունը**

Կրիպտոակտիվների շրջանառության ծավալների մեծացմանը զուգընթաց բազմաթիվ երկրներում, այդ թվում՝ Հայաստանում, զգալի չափով մեծացել է հասարակության ներգրավվածությունը այս ոլորտում: Բացի այդ, ի հայտ են եկել բազմաթիվ անձինք, որոնք սկսել են բիզնես գործունեություն ծավալել այս ոլորտում՝ ներգրավվելով ինչպես բլոքչեյն և ապակենտրոնացված այլ գրանցամատյանների (distributed ledger) տեխնոլոգիաների (ԱԳՏ) ստեղծման, տարբեր ոլորտներում (այդ թվում՝ ֆինանսական համակարգում) դրանց կիրառելիության ապահովման և զարգացման ծրագրերում, այնպես էլ ՀՀ ռեզիդենտ և ոչ ռեզիդենտ անձանց մատուցելով կրիպտոակտիվներով տարաբնույթ ծառայություններ, այդ թվում՝ կրիպտոակտիվների առուվաճառք, փոխանակում, փոխանցում, խորհրդատվություն և այլն: Այնուամենայնիվ, համապատասխան կարգավորման դաշտի բացակայությունը խոչընդոտ է հանդիսանում կրիպտոակտիվների ոլորտում նորարարական գործունեությամբ զբաղվելու համար: Այդ մասին բազմիցս նշվել է բազմաթիվ երկրների, միջազգային կազմակերպությունների, ինչպես նաև ոլորտում բիզնես գործունեություն ծավալող անձանց կողմից: Կարգավորման դաշտի բացակայության արդյունքում առաջանում են իրավական խնդիրներ կապված կրիպտոակտիվներով ծառայություններ մատուցելու, պետական մարմինների հետ առնչվելու կամ համագործակցելու, հաճախորդների և ներդրողների հետ երկարաժամկետ ու կայուն հարաբերություններ ձևավորելու հետ:

Կրիպտոակտիվների ոլորտի ակտիվության հետ միաժամանակ առաջացել են մի շարք ռիսկեր: Դրանք մեծամասամբ կապված են հաճախորդների շահերի պաշտպանության բավարար մեխանիզմների բացակայության և կրիպտոակտիվների ու դրանց հիմքում ընկած տեխնոլոգիաների ընձեռած հնարավորությունները փողերի լվացման և ահաբեկչության ֆինանսավորման (ՓԼ/ԱՖ) նպատակով կիրառելու վտանգների հետ: Բացի այդ, կրիպտոակտիվների շրջանառության ծավալների շարունական աճը կարող է ստեղծել նաև ֆինանսական կայունության ռիսկեր: Նշված ռիսկերին պատշաճ չարձագանքելը նույնպես բացասաբար է ազդում ոլորտի զարգացման վրա: Մասնավորապես, հաճախորդների շահերի անբավարար պաշտպանվածությունը թույլ չի տալիս ներգրավել մեծ թվով հաճախորդներ և նրանց հասանելի դարձնել բարձրորակ ծառայություններ, ինչպես նաև հնարավորություն տալ մասնակցել տարաբնույթ ծրագրերի ֆինանսավորմանը նոր թողարկված կրիպտոակտիվներում ներդրումներ կատարելով, իսկ ՓԼ/ԱՖ և այլ ռիսկերը սահմանափակում են կրիպտոէկոհամակարգի և ֆինանսական համակարգի պատշաճ ինտեգրման և փոխշահավետ համագործակցության հնարավորությունները:

Հաշվի առնելով նշված խնդիրներին պատշաճ արձագանքելու կարևորությունը և հրատապությունը՝ անհրաժեշտություն է առաջացել ներդնել կրիպտոակտիվների ոլորտի համապարփակ կարգավորման մոդել, որը հնարավորություն կտա ստեղծել ոլորտի անխափան զարգացման համար անհրաժեշտ նախապայմաններ՝ միաժամանակ նվազեցնելով առկա և հնարավոր ռիսկերի բացասական հետևանքները:

1. **Ընթացիկ իրավիճակը և խնդիրները**

Կրիպտոակտիվների ոլորտի կարգավորման բացակայությունը մի շարք խնդիրներ է ստեղծում ոլորտի զարգացման համար, մասնավորապես.

* իրավական դաշտի բացակայությունը (այդ թվում՝ կրիպտոակտիվների և դրանց հիմքում ընկած տեխնոլոգիաների տերմինների իրավական սահմանման, գործունեության տեսակների, գործունեություն ծավալող անձանց իրավունքների և պարտականությունների հետ կապված) թույլ չի տալիս ոլորտում բիզնես գործունեություն ծավալող անձանց ՀՀ-ում երկարաժամկետ գործունեություն պլանավորել, ներգրավել տեղական ու միջազգային գործընկերներ և հաճախորդներ.
* ոլորտի չկարգավորված լինելը խոչընդոտում է կրիպտոէկոհամակարգի և ֆինանսական համակարգի համագործակցությունը, ինչը բացասաբար է անդրադառնում ինչպես կրիպտոակտիվներով ծառայությունների մատուցման անխափան ընթացքի, այնպես էլ ֆինանսական համակարգում առկա տարբեր նախագծերում ԱԳՏ-երի կիրառության վրա:

Բացի այդ, կրիպտոակտիվների ոլորտում ակտիվությունը առաջացրել է մի շարք ռիսկեր, որոնք նույնպես բացասաբար են ազդում ոլորտի զարգացման վրա և պահանջում են անհապաղ լուծում, մասնավորապես.

* կրիպտոակտիվների և ԱԳՏ-ի անանուն բնույթը և անդրսահմանային փոխանցումներ կատարելու հնարավորությունը ստեղծում են բազմաթիվ ՓԼ/ԱՖ ռիսկեր,
* կրիպտոակտիվների էկոհամակարգը բնորոշվում է փոխկապվածության (interconnectedness) մեծ աստիճանով, գործառույթների ուղղահայաց ինտեգրված խոցելի կառուցվածքներով, կառավարման ոչ պատշաճ համակարգերով, լեվերիջի կիրառման բարձր մակարդակով, ինչը պարունակում է շահերի բախումների և ֆինանսական կայունության ռիսկեր,
* մեծ քանակությամբ հաճախորդների հոսքը կրիպտոակտիվների ոլորտ ուղեկցվում է նրանց շահերի ոչ բավարար պաշտպանվածությամբ, այդ թվում՝ միջոցների ոչ բարեխիղճ պահպանության գործընթացներով, տեղեկատվության անբավարար թափանցիկությամբ։

Նշված խնդիրների լուծումը հնարավոր է միայն հստակ կարգավորման դաշտ սահմանելու միջոցով, որը կներառի կրիպտոակտիվների հրապարակային առաջարկը, առևտուրն ու ծառայությունների մատուցումը և կսահմանի գործունեություն ծավալող անձանց գործունեության նկատմամբ պահանջները:

Վերջին շրջանում ոլորտի կարգավորման օգտին են հանդես եկել նաև մի շարք միջազգային կազմակերպություններ, այդ թվում՝ IOSCO, FSB, IMF, BIS և FATF-ը.

* IOSCO-ը հստակ արձանագրել է կրիպտոակտիվների շուկայի արդյունավետ և թափանցիկ գործունեության, ինչպես նաև ներդրողների շահերի պաշտպանության անհրաժեշտությունը[[1]](#footnote-2).
* FSB-ը շեշտադրել է կրիպտոակտիվների ոլորտում մասնակիցների միջև աճող փոխկապվածության հնարավոր ռիսկերը՝ առաջարկելով ոլորտի կարգավորմանը ցուցաբերել համապարփակ մոտեցում[[2]](#footnote-3).
* IMF-ը հայտարարել է կրիպտոակտիվների իրավական կարգավիճակի սահմանման և հարկային քաղաքականության հստակեցման անհրաժեշտության մասին[[3]](#footnote-4).
* BIS-ը անդրադարձել է կրիպտոակտիվների ոլորտի բարձր կենտրոնացվածությանը և ոլորտում ներդրողների ակտիվությանը՝ առաջարկելով դրանցից բխող ռիսկերը չեզոքացնելու նպատակով կարգավորել ոլորտը[[4]](#footnote-5).
* FATF-ը բազմիցս նշել է, որ կրիպտոակտիվների տեխնոլոգիական լուծումները հնարավորություն են տալիս դրանց օգտագործել ՓԼ/ԱՖ նպատակով, ինչը կանխարգելելու համար առաջարկել է ոլորտը կարգավորել[[5]](#footnote-6):

Նշված կազմակերպությունների միջև առկա է փոխհամաձայնություն. ոլորտի կարգավորումը պետք է լինի համապարփակ: «Թեթև» ռեժիմով գրանցումը կամ գործունեության միայն մի մասի կարգավորումը որևէ կերպ չի կարող համարվել հարցի լուծման տարբերակ։ Անարդյունավետ է համարվում նաև կրիպտոակտիվներով գործունեության արգելումը՝ հաշվի առնելով նման որոշումը կիրարկելու հետ կապված խնդիրները, որոնք առաջացել են մի շարք երկրներում։

1. **Առաջարկվող կարգավորման բնույթը**

Առկա խնդիրները լուծելու նպատակով առաջարկվում է ներդնել կրիպտոակտիվների ոլորտի համապարփակ կարգավորման մոդել, որի նպատակով մշակվել է «Կրիպտոակտիվների մասին» օրենքի նախագիծը: Միևնույն ժամանակ առաջարկվում է կատարել փոփոխություններ և լրացումներ գործող մի շարք օրենքներում:

Կարգավորման մոդելի մշակման համար ուղենիշ է հանդիսացել ԵՄ «The Markets in Crypto-Assets Regulation (MiCA)» կարգավորումը՝ հաշվի առնելով հետևյալ հանգամանքները.

1. կրիպտոակտիվների ոլորտը կարգավորող այն առանձնահատուկ մոդելներից է, որը նախատեսում է կրիպտոակտիվներով հարաբերությունների ամբողջական կարգավորում (թողարկում, հրապարակային առաջակ, ակտիվին կցված թոքեններ՝ stablecoin-ներ, ծառայություններ)՝ սահմանելով հստակ պահանջներ թողարկողների և ծառայություններ մատուցող անձանց նկատմամբ.
2. այն ավելի քան երեք տարի քննարկվել և վերջնական տեսքի է բերվել ԵՄ երկրների կարգավորող մարմինների հետ համատեղ: Ըստ այդմ, հանդիսանում է մի քանի երկրների միջև համաձայնեցված կարգավորման միակ մոդելը.
3. իր բովանդակությամբ և կառուցվածքով ունի մի շարք նմանություններ ԵՄ արժեթղթերի ոլորտը կարգավորվող MIFID II դիրեկտիվի հետ, իսկ ՀՀ արժեթղթերի շուկան կարգավորող նորմատիվ ակտերը հիմնված են հիմնականում ԵՄ դիրեկտիվների և կարգավորումների վրա.
4. այն մեծամասամբ բավարարում է միջազգային ֆինանսական կազմակերպությունների՝ կիրպտոակտիվների ոլորտի կարգավորմանն ուղղված ստանդարտներին:

Արդյունավետ կարգավորման դաշտ ստեղծելու նպատակով հաշվի է առնվել «նույն գործունեություն, նույն ռիսկ, նույն կարգավորում» սկզբունքը[[6]](#footnote-7), համաձայն որի՝ կրիպտոակտիվներով գործունեության իրականացումը, որն իր էությամբ նման է որևէ ավանդական ֆինանսական գործունեությանը և առաջացնում է նմանատիպ ռիսկեր, պետք է կարգավորվի նմանատիպ ձևով:

Կարգավորման հիմնական դրույթները հետևյալն են.

* ֆինանսական գործիքները (արժեթղթեր, ավանդներ և այլն), որոնք ստեղծվում են կրիպտոակտիվների տեսքով, կարգավորվում են գործող օրենքներով՝ անկախ հիմքում ընկած տեխնոլոգիաներից.
* այլ տեսակի կրիպտոակտիվները և դրանցով ծառայությունները կարգավորվում են նոր՝ «Կրիպտոակտիվների մասին» օրենքով.
* էլեկտրոնային փող համարվող կրիպտոակտիվները (էլեկտրոնային փողի թոքեններ) կարգավորվում են ինչպես էլեկտրոնային փողի կարգավորման գործող օրենսդրությամբ, այնպես էլ «Կրիպտոակտիվների մասին» օրենքով.
* կարգավորման շրջանակից դուրս են եզակի հատկանիշներ ունեցող (non-fungible tokens (NFTs)), ոչ փոխանցելի կրիպտոակտիվները և կենտրոնական բանկերի թվային արժույթները (CBDC).
* կարգավորման շրջանակից դուրս է որպես պարգևատրում կրիպտոակտիվների ստացման նպատակով ապակենտրոնացված գրանցամատյանի պահպանման կամ գործարքների վավերացմանն ուղղված գործունեությունը (այդ թվում՝ մայնինգը).
* արգելվում է ՀՀ տարածքում կրիպտոակտիվներն օգտագործել վճարումներ կատարելու նպատակով, բացառությամբ էլեկտրոնային փող համարվող կրիպտոակտիվների.
* կրիպտոակտիվներով գործարքների և կրիպտոակտիվներով ծառայությունների մատուցման դիմաց վճարումները թույլատրվելու է իրականացվել բացառապես անկանխիկ ձևով.
* ՀՀ տարածքում կրիպտոակտիվների հրապարակային առաջարկի համար սահմանված է առաջարկի փաստաթուղթ հրապարակելու պահանջ: Սահմանված են նաև գովազդի նկատմամբ պահանջներ.
* թույլատրվում է ՀՀ տարածքում մատուցել կրիպտոակտիվներով հետևյալ ծառայությունները.
* առևտրային հարթակի գործարկում
* կրիպտոակտիվների պահառություն
* իր հաշվին կրիպտոակտիվների առուվաճառք (փոխանակում)
* հաճախորդի հաշվին կրիպտոակտիվների առուվաճառք
* կրիպտոակտիվներով գործարքների կատարման հանձնարարականների ընդունում և հաղորդում
* կրիպտոակտիվների տեղաբաշխում
* կրիպտոակտիվների փաթեթի կառավարում
* խորհրդատվություն
* կրիպտոակտիվների փոխանցում
* ակտիվին կցված թոքենների (stablecoins) առաջարկ.
* Ծառայությունները կարող են մատուցել միայն այն իրավաբանական անձինք, որոնք ՀՀ կենտրոնական բանկի կողմից կստանան համապատասխան լիցենզիա.
* ծառայություններ (մասնակի կամ ամբողջությամբ) կարող են մատուցել նաև գործող ֆինանսական կազմակերպությունները, մասնավորապես՝ բանկերը, ներդրումային ընկերությունները, ներդրումային ֆոնդերի կառավարիչները, կարգավորվող շուկայի օպերատորը և Կենտրոնական դեպոզիտարիան՝ ՀՀ կենտրոնական բանկի կողմից համապատասխան թույլտվություն ստանալու դեպքում.
* ծառայությունների մատուցման համար սահմանված են մի շարք պահանջներ, այդ թվում՝ հաճախորդների միջոցների պաշտպանության, ղեկավարների և նշանակալից մասնակիցների, ներքին և արտաքին աուդիտի, հաշվետվությունների հրապարակման, շահերի բախումների կանխարգելման և այլ պահանջներ: Սահմանված են պահանջներ նաև ըստ յուրաքանչյուր ծառայության տեսակի.
* սահմանված են պահանջներ կրիպտոակտիվների շուկայում չարաշահումները (գների չարաշահում, ներքին տեղեկատվության անբարեխիղճ օգտագործում) կանխարգելելու նպատակով.
* սահմանված է կրիպտոակտիվներով ծառայություններ մատուցող անձանց կողմից ՓԼ/ԱՖ դեմ պայքարին ուղղված կարգավորումներին բավարարելու պահանջ.
* կարգավորմամբ տրված է հնարավորություն հաճախորդներին դիմել ֆինանսական հաշտարարին:
1. **Նախագծի մշակման գործընթացում ներգրավված ինստիտուտները և անձինք**

Նախագծերի փաթեթը մշակվել է ՀՀ կենտրոնական բանկի կողմից։

1. **Ակնկալվող արդյունքը**

Նախագծերի փաթեթի ընդունման արդյունքում կրիպտոակտիվների ոլորտում կձևավորվի հստակ կարգավորման դաշտ՝ գործունեություն ծավալող անձանց հստակ սահմանված իրավունքներով և պարտականություններով, հաճախորդների շահերի պաշտպանության բավարար մեխանիզմներով և շուկայի թափանցիկ գործունեությամբ: Կարգավորումը հնարավորություն կտա ձևավորել հստակ իրավական դաշտ՝ կապված կրիպտոակտիվների և դրանց հիմքում ընկած տեխնոլոգիաների հետ, ստեղծել ԱԳՏ-երի զարգացման և նորարարությունների համար անհրաժեշտ պայմաններ, սահմանել ոլորտում գործունեություն ծավալող անձանց համար խաղի հստակ կանոններ, ինչը կապահովի ՀՀ-ում կրիպտոակտիվների հետ կապված երկարաժամկետ գործունեություն պլանավորելու համար անհրաժեշտ նախադրյալներ՝ ներգրավելով նաև ոլորտում միջազգային խաղացողներին:

Միևնույն ժամանակ կստեղծվեն հաճախորդների շահերի պաշտպանության գործուն մեխանիզմներ, այդ թվում՝ շահերի բախումների կանխարգելման և հաճախորդներից ստացված բողոք-պահանջների ընդունման ու քննության ընթացակարգերի, հաճախորդների միջոցների պաշտպանության, վարվելակերպի կանոններ, անհրաժեշտ տեղեկատվության հրապարակման և թափանցիկության ապահովման այլ պահանջների տեսքով՝ հնարավորություն տալով հաճախորդներին օգտվել մատուցվող պրոֆեսիոնալ ծառայություններից, ստանալ անհրաժեշտ տեղեկատվություն որոշումներ կայացնելու համար, անհրաժեշտության դեպքում դիմել ֆինանսական հաշտարարին և օգտվել իրենց շահերի պաշտպանության համար առկա այլ հնարավորություններից:

Կարգավորման պայմաններում ՀՀ կենտրոնական բանկը հնարավորություն կունենա ստանալ անհրաժեշտ տեղեկատվություն ոլորտում իրականացվող գործունեության վերաբերյալ, պատշաճ կերպով արձագանքել ֆինանսական կայունության, ՓԼ/ԱՖ և այլ ռիսկերին, և համագործակցել այլ երկրների կարգավորող և վերահսկող մարմինների, ինչպես նաև միջազգային կազմակերպությունների հետ, ինչը կբարձրացնի երկրի հեղինակությունը:

1. **Ակտի նորմատիվ բնույթի հիմնավորվածությունը**

Ակտերը նորմատիվ բնույթի են, քանի որ Նորմատիվ իրավական ակտի նախագիծը «Նորմատիվ իրավական ակտերի մասին» Հայաստանի Հանրապետության օրենքով սահմանված պահանջների համաձայն մշակված գրավոր ակտ է և պարունակում է վարքագծի պարտադիր կանոններ անորոշ թվով անձանց համար:

1. **Օրենքների ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացման կամ նվազեցման մասին**

Նախագծերի ընդունման կապակցությամբ լրացուցիչ ֆինանսական միջոցների անհրաժեշտությունը բացակայում է:

1. **Օրենքների ընդունման կապակցությամբ այլ իրավական ակտերի ընդունման անհրաժեշտությունը**

Նախագծերիընդունման կապակցությամբ անհրաժեշտ է ՀՀ կենտրոնական բանկի մի շարք նորմատիվ ակտերի ընդունումը՝ կապված կրիպտոակտիվներով ծառայություններ մատուցող անձանց լիցենզավորման գործընթացի և ծառայությունների մատուցման նկատմամբ նվազագույն պահանջների սահմանման հետ:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և (կամ) այլ ռազմավարություններ**
1. *IOSCO: Policy Recommendations for Crypto and Digital Asset Markets Consultation Report. 2023.* [*https://www.iosco.org/library/pubdocs/pdf/IOSCOPD734.pdf*](https://www.iosco.org/library/pubdocs/pdf/IOSCOPD734.pdf) [↑](#footnote-ref-2)
2. *FSB: International Regulation of Crypto-asset Activities: A proposed framework – questions for consultation. 2022.* [*https://www.fsb.org/wp-content/uploads/P111022-2.pdf*](https://www.fsb.org/wp-content/uploads/P111022-2.pdf) [↑](#footnote-ref-3)
3. *IMF: Elements of effective policies for crypto assets, 2023.* [*https://www.imf.org/en/Publications/Policy-Papers/Issues/2023/02/23/Elements-of-Effective-Policies-for-Crypto-Assets-530092*](https://www.imf.org/en/Publications/Policy-Papers/Issues/2023/02/23/Elements-of-Effective-Policies-for-Crypto-Assets-530092) */* [↑](#footnote-ref-4)
4. *BIS: The crypto ecosystem: key elements and risks, 2023.* [*https://www.bis.org/publ/othp72.pdf*](https://www.bis.org/publ/othp72.pdf) [↑](#footnote-ref-5)
5. *FATF: Guidance for a Risk-Based Approach to Virtual Assets and Virtual Asset Service Providers. 2021.* [*https://www.fatf-gafi.org/en/publications/Fatfrecommendations/Guidance-rba-virtual-assets-2021.html*](https://www.fatf-gafi.org/en/publications/Fatfrecommendations/Guidance-rba-virtual-assets-2021.html) [↑](#footnote-ref-6)
6. *IOSCO: Policy Recommendations for Crypto and Digital Asset Markets Consultation Report. 2023.* [*https://www.iosco.org/library/pubdocs/pdf/IOSCOPD734.pdf*](https://www.iosco.org/library/pubdocs/pdf/IOSCOPD734.pdf) [↑](#footnote-ref-7)